ตลาดการเงินจะเห็นของขวัญวาเลนไทน์อะไรจากทรัมป์?
โดย...อัญชลี ซิงห์
13 ก.พ. 2560

โดย...อัญชลี ซิงห์ 
สายงานธุรกิจตลาดทุน ธนาคารกสิกรไทยมองว่าเงินบาทจะเคลื่อนไหวในกรอบ 35.00-35.20 ในสัปดาห์นี้ และยังเห็นแรงกดดันการแข็งค่าของเงินบาทต่อเนื่อง หลังจากที่นักลงทุนยังไม่มีความมั่นใจนโยบายของ โดนัลด์ ทรัมป์ นัก
แม้ว่าในสัปดาห์ที่ผ่านมา จะเห็นคำกล่าวของทรัมป์ เรื่องการออกนโยบายด้านการลดภาษี ซึ่งหากทำได้จริงน่าจะหนุนเศรษฐกิจสหรัฐและค่าเงินเหรียญสหรัฐให้แข็งค่าได้ ทั้งนี้ เราจะเห็นว่าแม้ทรัมป์จะออกมายืนยันเรื่องการออกนโยบาย แต่ก็หนุนเงินเหรียญสหรัฐให้กลับมาแข็งค่าได้ไม่มากนัก เนื่องจากนักลงทุนยังไม่อยากปักใจเชื่อและกลัวว่าจะผิดหวังเหมือนเคย
นอกจากประเด็นจากการเมืองสหรัฐแล้ว ปัจจัยที่ต้องติดตามในสัปดาห์นี้ ได้แก่ ตัวเลข GDP ไตรมาส 4 ของยุโรปและญี่ปุ่น และอัตราเงินเฟ้อของจีนและสหรัฐตัวเลขที่จะส่งผลกระทบต่อค่าเงินเหรียญสหรัฐมากที่สุด น่าจะเป็นตัวเลขอัตราเงินเฟ้อทั่วไปสหรัฐ หากตัวเลขนี้ออกมาดีกว่าการคาดการณ์ของตลาดที่ระดับ 2.40% YoY เงินเหรียญสหรัฐอาจจะได้รับแรงหนุน เนื่องจากเงินเฟ้อได้ปรับเกินเป้าหมายของเฟดแล้ว อย่างไรก็ตาม ปัจจัยหลักที่ตลาดจะยังให้น้ำหนักมากอยู่จะเป็นเรื่องการเมืองสหรัฐ โดยเฉพาะนโยบายของทรัมป์ที่อาจออกมาสร้างความประหลาดใจให้แก่ตลาดได้เสมอ
สำหรับค่าเงินบาทเปิดตลาดที่ระดับ 35.01 และซื้อขายในกรอบแคบในสัปดาห์ที่ผ่านมา โดยเงินบาทเคลื่อนไหวในกรอบ 34.96-35.11 ในช่วงแรกของสัปดาห์ที่ผ่านมาเงินบาทได้รับแรงหนุนจากเงินเหรียญสหรัฐที่ปรับอ่อนค่าลงตามนโยบายกีดกันของทรัมป์ อีกทั้งในช่วงกลางสัปดาห์ ธปท.มีมติเป็นเอกฉันท์ให้คงอัตราดอกเบี้ยนโยบายที่ 1.50% ตามการคาดการณ์ของตลาด และเชื่อว่าเศรษฐกิจไทยยังแกร่งแต่ก็มีความเสี่ยงเศรษฐกิจอยู่ นอกจากนี้ ธปท.มีมุมมองว่าค่าเงินบาทแข็งค่ามากเมื่อเทียบกับสกุลเงินอื่นๆ ซึ่งอาจจะส่งผลต่อการฟื้นตัวของเศรษฐกิจได้